
Rugăciunile începătoare 


În numele Tatălui, şi al Fiului şi al Sfântului Duh. Amin. 


Slavă Ţie, Dumnezeul nostru, Slavă Ţie ! 
Slavă Ţie, Dumnezeul nostru, Slavă Ţie ! 
Slavă Ţie, Dumnezeul nostru, Slavă Ţie ! 


Împărate ceresc, Mângâietorule, Duhul Adevărului, care pretutindenea eşti, şi 
toate le implineşti, Vistierul bunătăţilor şi Dătătorule de viaţă, vino şi te 
sălăşluieşte întru noi, şi ne curăţeşte pe noi de toată intinăciunea, şi mântuieşte, 
Bunule, sufletele noastre. 


Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Preasfântă Treime, miluieşte-ne pe noi; 

Doamne, curăţeşte păcatele noastre; 

Stăpâne, iartă fărădelegile noastre; 

Sfinte, cercetează şi vindecă neputinţele noastre, pentru numele Tău. 


Doamne, miluieşte ! 
Doamne, miluieşte ! 
Doamne, miluieşte ! 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Tatăl nostru, care eşti în ceruri, sfinţească-se numele Tău, vie împărăţia Ta, 
facă-se voia Ta precum în cer aşa şi pe pământ. Pâinea noastră cea spre fiinţă 
dă-ne-o nouă astăzi. Şi ne iartă nouă greşalele noastre, precum şi noi iertăm 
greşiţilor noştri. Şi nu ne duce pe noi în ispită, ci ne izbăveşte de cel rău. Că a Ta 
este Împărăţia şi puterea şi slava, a Tatălui şi a Fiului şi a Sfântului Duh, acum 
şi pururea şi în vecii vecilor. Amin. 

Miluieşte-ne pe noi, Doamne, miluieşte-ne pe noi, că nepricepându-ne de nici un 
răspuns, această rugăciune aducem Ție, ca unui Stăpân, noi, păcătoşii robii Tăi, 
miluieşte-ne pe noi. 


Slavă Tatălui şi Fiului şi Sfântului Duh. 


Doamne, miluieşte-ne pe noi, că întru Tine am nădăjduit; nu Te mânia pe noi 
foarte, nici pomeni fărădelegile noastre, ci caută şi acum ca un Milostiv şi ne 
izbăveşte pe noi de vrăjmaşii noştri, că Tu eşti Dumnezeul nostru şi noi Suntem 
poporul Tău, toţi lucrul mâinilor Tale şi numele Tău chemăm. 


Și acum şi pururea şi în vecii vecilor. Amin. 


Uşa milostivirii deschide-o nouă,binecuvântată Născătoare de Dumnezeu, ca să 
nu pierim cei ce nădăjduim întru tine, ci să ne mântuim prin tine din nevoi, că tu 
eşti mântuirea neamului creştinesc. 


Cred Într-Unul Dumnezeu, Tatăl Atoţiitorul, Făcătorul cerului şi al pămân- 
tului, al tuturor celor văzute şi nevăzute. 

Și întru Unul Domn lisus Hristos, Fiul lui Dumnezeu, Unul-Născut, care din 
Tatăl S-a născut, mai înainte de toţi vecii. Lumină din Lumină, Dumnezeu 
adevărat din Dumnezeu adevărat, Născut, nu făcut, Cel de o fiinţă cu Tatăl, prin 
care toate s-au făcut. 

Care pentru noi oamenii şi pentru a noastră mântuire.S-a pogorât din ceruri Şi 
S-a întrupat de la Duhul Sfânt şi din Maria Fecioara Și S-a făcut om. 

Şi S-a răstignit pentru noi în zilele lui Pilat din Pont, Și a pătimit şi S-a îngropat. 
Şi a înviat a treia zi după Scripturi . 

Şi S-a suit la ceruri şi Şade de-a dreapta Tatălui. Şi iarăşi va să vină cu slavă, să 
judece viii şi morţii, A cărui Împărăţie nu va avea Sfârşit. 

Şi întru Duhul Sfânt, Domnul de viaţă Făcătorul, care din Tatăl purcede, 

Cela ce împreună cu Tatăl şi cu Fiul este închinat şi Slăvit, care a grăit prin 
prooroci. 

Întru-una Sfântă Sobornicească şi apostolească Biserică, 

Mărturisesc un botez întru iertarea păcatelor, 

Aştept învierea morţilor şi viaţa veacului ce va să fie. Amin ! 


Troparul Sfintei mari muceniţe Varvara: Pe Sfânta Varvara să o cinstim, că a sfă- 
râmat cursele vrăjmaşului şi ca o vrăbioară s-a izbăvit din ele, cu ajutorul armei 
crucii prea cinstită. 

Condac 1 

Dumnezeu te-a ales din neam slujitor la idoli şi te-a chemat să fii mireasă a lui Hri- 
stos, Sfântă Varvara. Izbăvindu-ne prin tine din multe răutăţi şi neputinţe îţi adu- 
cem mulțumiri şi laude, şi-ţi cântăm: Bucură-te, Sfântă mare muceniţă Varvara şi 
roagă-te să ne sfinţim Sufletele şi să fim sălaşe dumnezeieşti! 


Icos 1 

Curăţia cea plăcută lui Dumnezeu păzind-o, Sfântă Varvara, te-ai învrednicit să 
vieţuieşti cu Îngerii, împreună cu care Îi dai slavă lui Dumnezeu. 

Bucură-te, că Duhul Sfânt te-a sfințit trupeşte şi sufleteşte; 

Bucură-te, că ai fost rânduită de Tatăl Ceresc să închipui patimile Fiului Său; 
Bucură-te, că eşti chemată la lumina credinţei şi a darului lui Hristos; 

Bucură-te, că te-ai dăruit pe tine fecioară curată Mirelui Hristos; 

Bucură-te, crin al fecioriei, cea crescută în mijlocul spinilor idoleşti; 

Bucură-te, că de întinarea trupului şi a sufletului te-ai păzit; 

Bucură-te, Sfântă mare muceniţă Varvara şi roagă-te să ne Sfinţim Sufletele şi să 
fim sălaşe dumnezeieşti! 


Condac 2 

Sfânta Varvara văzându-se aşezată de tatăl ei într-un turn înalt, a dorit să fie ridi- 
cată în Cer de puterea lui Dumnezeu; şi având în inimă trecerea de la întuneric la 
lumină şi de la înşelăciunea idolească la Dumnezeul cel Adevărat, I-a cântat Dom- 
nului: Aliluia! 


Icos 2 

Se întreba fecioara Varvara cum ar putea idolii întunecaţi să zidească luminătorii 
Cerului? Şi în Psalmi a găsit răspuns: Toţi zeii neamurilor sunt demoni; iar Dum- 
nezeu şi Domn, Unul este care a făcut Cerurile şi toată lumina lor. Minunându-ne 
de înţelepciunea fecioarei, să spunem aşa: 

Bucură-te, că Dumnezeu ţi-a descoperit din cele ascunse şi neştiute ale înţelepciu- 
nii Sale; 

Bucură-te, că Însuşi Dumnezeu-Cuvântul te-a învăţat adevărata teologie; 
Bucură-te, că având înţelepciune de la Hristos, i-ai covârşit pe toți cititorii în stele; 
Bucură-te, că în luminătorii cei zidiţi ai văzut Lumina cea necreată; 

Bucură-te, că în Cer acum te veseleşti, privind lumina feţei lui Dumnezeu; 
Bucură-te, lumină înţelegătoare prin care noaptea rătăcirii se luminează ca ziua; 
Bucură-te, Sfântă mare muceniţă Varvara şi roagă-te să ne Sfinţim Sufletele şi să 
fim sălaşe dumnezeieşti! 


Condac 3 

Puterea Domnului lisus Hristos a întărit-o pe Sfânta Varvara, ca să nu se înspăi- 
mânte de sălbăticia închinătorilor la idoli şi nici de îngrozirea celui cumplit. Cu 
îndrăzneală striga fecioara: Pe Sfânta Treime o cinstesc şi Acesteia cu credinţă în- 
chinându-mă, Îi cânt: Aliluia! 


Icos 3 

Înţelepţită de sus, Sfânta Varvara le-a zis lucrătorilor băii ce i se zidea, să facă trei 
ferestre; dacă închinătorii la idoli au gură şi nu laudă măririle Dumnezeului cel 
Adevărat, măcar pereţii de piatră ai acestei băi, ca prin trei guri, să-L mărturisească 
pe Dumnezeu, Unul în Sfânta Treime, cel închinat şi slăvit de toată făptura. 
Bucură-te, că în baia cu trei ferestre ai închipuit taina Sfântului Botez, în numele 
Sfintei Treimi; 

Bucură-te, că te-ai spălat prin apa botezului şi a Duhului şi mai apoi şi cu sângele 
tău mucenicesc; 

Bucură-te, că prin trei ferestre ai văzut lumina Sfintei Treimi; 

Bucură-te, că te-ai războit în firea ta cu trupul, cu lumea şi cu diavolul; 

Bucură-te, că ai aşezat în sufletul tău trei ferestre: a credinţei, a nădejdii şi a dra- 
gostei; 

Bucură-te, că prin cele trei ferestre ai privit la Biserica trupului lui Hristos cea ridi- 
cată în trei zile; 

Bucură-te, Sfântă mare muceniţă Varvara şi roagă-te să ne Sfinţim Sufletele şi să 
fim sălaşe dumnezeieşti! 


Condac 4 

Urgie mare cu îngrozire şi cu ucidere a pornit tatăl tău asupra sufletului tău, Sfântă 
Varvara, dar să-l clintească n-a putut, că era întemeiat pe piatra credinţei în Hris- 
tos, căruia Îi cântai: Aliluia! 


Icos 4 

Tatăl tău, Dioscor n-a vrut să te audă vorbind despre Sfânta Treime şi s-a pornit să 
te ucidă. Ai fugit de sabia lui, Sfântă Varvara, dorind să întorci către dragoste pă- 
rintească mânia inimii lui cea de fiară. 

Bucură-te, fericită că pentru dreptate ai fost izgonită din casa părintească; 
Bucură-te, că ai scăpat de cumplita mânie a tiranului, alergând către Hristos, Păs- 
torul cel bun; 

Bucură-te, că tatăl pământesc te-a gonit spre moarte de ocară; 

Bucură-te, cea îmbogăţită întru Dumnezeu, că te-ai lipsit de bogății pentru Domnul 
Iisus Hristos; 

Bucură-te, că de Domnul Slavei, cel fără de moarte, cu mărire eşti primită; 
Bucură-te, că pentru noi cu stăruinţă te rogi lui Dumnezeu; 

Bucură-te, Sfântă mare muceniţă Varvara şi roagă-te să ne Sfinţim Sufletele şi să 
fim sălaşe dumnezeieşti! 


Condac 5 

Sfântă muceniţă l-ai povăţuit pe tatăl tău spre calea Domnului, dar el era orb sufle- 
teşte. Fugind tu prin muntele de piatră, care se desfăcuse din porunca lui Dumne- 
zeu, te-ai ascuns de ochii lui într-o peşteră şi I-ai cântat lui Dumnezeu: Aliluia! 


Icos 5 

Tatăl tău mai cumplit decât lupul, a alergat după tine şi aflându-te ascunsă în peş- 
teră te-a apucat de feciorescul tău păr şi pe cale aspră te-a târât spre casa lui. Noi, 
credincioşii, cu lacrimi te lăudăm zicând: 

Bucură-te, că le-ai iubit pe cele cereşti mai mult decât pe cele pământeşti; 
Bucură-te, că ai scăpat din groapa cea pierzătoare de suflete, a închinătorilor la ido- 
li; 

Bucură-te, că ai alergat la muntele închinării Sfintei Treimi; 

Bucură-te, că L-ai aflat în mijlocul pietrelor pe lisus Hristos, piatra care te-a întărit 
pe tine; 

Bucură-te, că împletitura părului tău, cel însângerat de tatăl tău, s-a prefăcut într-o 
cunună de aur; 

Bucură-te, că acum Îl vezi pe Dumnezeu şezând pe scaunul slavei Sale; 

Bucură-te, Sfântă mare muceniţă Varvara şi roagă-te să ne Sfinţim Sufletele şi să 
fim sălaşe dumnezeieşti! 


Condac 6 

Înaintea tiranilor L-ai propovăduit pe Adevăratul Dumnezeu Hristos, şi pentru EI ai 
îndurat ruperea cărnii şi scrijelirea cu unghii de fier, Sfântă Varvara, şi în temniţă 
I-ai cântat Domnului: Aliluia! 


Icos 6 

Lumina cunoștinței de Dumnezeu a strălucit-o Domnul lisus Hristos în inima ta, şi 
la miezul nopţii a venit la tine, şi cu dragoste te-a cercetat şi ţi-a tămădui rănile, şi 
cu strălucirea feţei Sale a veselit sufletul tău. 

Bucură-te, că ai fost bătută fără milă pentru Domnul lisus Hristos, cel care pentru 
noi a răbdat bătăi; 

Bucură-te, că ai purtat rănile Domnului lisus Hristos pe trupul tău; 

Bucură-te, că Însuşi Domnul, Lumina lumii în temniţă ţi S-a arătat; 

Bucură-te, că fiind tu bolnavă Însuşi Domnul, Doctorul sufletelor şi al trupurilor, 
te-a cercetat; 

Bucură-te, că din sângiuirile tale ţi-ai ţesut haină de nuntă; 

Bucură-te, că prin tine cei păcătoşi de multe răni se vindecă; 
Bucură-te, Sfântă mare muceniţă Varvara şi roagă-te să ne Sfinţim Sufletele şi să 
fim sălaşe dumnezeieşti! 


Condac 7 

Prin cuvinte amăgitoare nebunul tiran a vrut să te întoarcă de la Dumnezeul Ade- 
vărat la înşelăciunea idolilor. Ca o înţeleaptă ai zis: Mai lesne vei face diamantul 
moale ca ceara, decât să mă întorc de la lisus Hristos Dumnezeul meu, că pe Dân- 
sul împreună cu Tatăl şi cu Duhul Sfânt, un Dumnezeu Adevărat Îl mărturisesc, Îl 
slăvesc, Îl laud, şi-l cânt Lui: Aliluia! 


Icos 7 

Tiranul rău s-a mâniat şi a poruncit să te spânzure pe lemn, sfântă muceniţă; cu 
unghii de fier să sfâşie trupul tău, cu făclii aprinse să ardă coastele tale şi cu cio- 
canul să te lovească peste cap. Smeriţi să zicem: 

Bucură-te, că ai fost spânzurată pe lemn, pentru lisus Hristos cel răstignit pe Cru- 
ce; 

Bucură-te, că ai fost scrijelită peste coaste, pentru lisus Hristos cel împuns cu sulița 
în coastă; 

Bucură-te, că ai fost arsă cu făclii, dar ai aprins în inima ta focul dragostei pentru 
Dumnezeu; 

Bucură-te, că prin lovirea cu ciocanul peste cap, cununa Împărăției veşnice ţi s-a 
lucrat; 

Bucură-te, că eşti în răbdare mai tare decât diamantul şi în vitejie mai neclintită de- 
cât turnul de piatră; 

Bucură-te, că pentru lisus Hristos ai pătimit pe pământ, şi de Dânsul în Cer eşti 
prea mărită; 

Bucură-te, Sfântă mare muceniţă Varvara şi roagă-te să ne Sfinţim Sufletele şi să 
fim sălaşe dumnezeieşti! 


Condac 8 

Văzând grozava pătimire a Sfintei Varvara, drept credincioasa Iuliana s-a mirat zi- 
când: Cum poate o fecioară, în trupul său cel tinerel, să rabde vitejeşte pentru Hri- 
stos chinuri ca acestea? Cu jale a plâns şi dând slavă lui Dumnezeu a cântat: Ali- 
luia! 


Icos 8 
Sfântă Varvara, dulce era pentru tine Domnul lisus Hristos, că pentru dulceaţa lui 
ai răbdat chinuri amare zicând: Oare nu voi bea paharul patimilor pe care mi l-a dat 

Mirele meu cel iubit? Tu însăţi te-ai arătat pahar care varsă minunate vindecări 
pentru toţi cei care Îl iubesc pe Dumnezeu, şi-ţi ţie grăiesc astfel: 

Bucură-te, că ai aruncat în iadul cel cumplit amărăciunea idolească; 

Bucură-te, că ai iubit dulceaţa cerească a Domnului lisus Hristos; 

Bucură-te, că îi umpli de bunătăţi pe cei credincioşi; 

Bucură-te, că prin sângele tău te-ai făcut Preadulcelui lisus mai dulce decât mierea; 
Bucură-te, că rănile tale, cele de peste tot trupul, te-au făcut asemenea fagurelui; 
Bucură-te, că în toată Biserica lui Hristos numele tău s-a prea cinstit, 

Bucură-te, Sfântă mare muceniţă Varvara şi roagă-te să ne sfinţim Sufletele şi să 
fim sălaşe dumnezeieşti! 


Condac 9 

Firea îngerească s-a bucurat de izbânda ta, sfântă muceniţă, văzându-i pe satana şi 
pe ai săi ruşinaţi, biruiţi şi aruncaţi sub picioarele tale, şi cu glas mare Îngerii au 
strigat: Aliluia! 


Icos 9 

Va putea cineva descrie durerea ta când ţi s-au tăiat sânii, sau ruşinea simțită de o 
fecioară purtată goală prin cetate de cei fărădelege? Amintindu-ne de pătimirea ta 
şi de ocara ce ţi s-a făcut, umiliţi grăim acestea: 

Bucură-te, viță adevărată a viei lui lisus Hristos; 

Bucură-te, că tăindu-ţi-se sânii, ca doi struguri întru cinstire i-ai adus Domnului 
tău; 

Bucură-te, că sângele tău din acei ciorchini a curs, ca nişte vin de umilinţă; 
Bucură-te, că pentru Hristos, cel care a fost dezgolit, şi tu ai fost dezbrăcată de hai- 
nele tale; 

Bucură-te, că pentru Cel batjocorit în Ierusalim, şi tu prin cetate spre batjocură ai 
fost purtată; 

Bucură-te, că de sus, Însuşi Domnul a căutat spre patimile tale şi a lăudat nevoin- 
ţele tale; 

Bucură-te, Sfântă mare muceniţă Varvara şi roagă-te să ne Sfinţim Sufletele şi să 
fim sălaşe dumnezeieşti! 


Condac 10 

Vrând să-ți mântuieşti sufletul nu te-ai îngrijorat de trup, Sfântă Varvara şi spre 
tăierea cu sabia ai mers cu bucurie, ca spre o încununare frumoasă, dând slavă lui 
Dumnezeu şi cântând: Aliluia! 


Icos 10 

Sfântă Varvara, mai împietrit ca zidurile de piatră a fost cumplitul tiran Dioscor, că 
la locul de osândă el însuşi ţi-a tăiat capul cu sabia; şi după proorocia Domnului ti- 
călosul tată a dat-o pe fiica sa la moarte. 

Bucură-te, că pentru Domnul lisus Hristos, capul Sfintei Biserici sub sabie ţi-ai 
plecat capul; 

Bucură-te, că pentru dragostea ta pentru Cerescul Tată, ai fost dată la moarte de ta- 
tăl pământesc; 

Bucură-te, că ai săvârşit curgerea cea bună a călătoriei muceniceşti; 

Bucură-te, podoabă şi laudă a fecioarelor; 

Bucură-te, frumuseţe şi bucurie a mucenicilor; 

Bucură-te, apărătoare a creştinilor şi folositoare a credincioşilor; 

Bucură-te, Sfântă mare muceniţă Varvara şi roagă-te să ne Sfinţim Sufletele şi să 
fim sălaşe dumnezeieşti! 


Condac 11 

Cântarea noastră nu te poate lăuda după vrednicie, sfântă muceniţă! Pentru tot ce 
ne-a dăruit Domnul prin tine, cu mulţumire Îl lăudăm pe Cel ce te-a prea mărit şi-l 
cântăm lui Dumnezeu: Aliluia! 


Icos 11 

Sfântă Varvara, făclie primitoare de lumină pusă în sfeşnicul ceresc înaintea tro- 
nului Sfintei Treimi, cu rugăciunile tale ne luminezi şi ne povăţuieşti pe noi pe că- 
rarea mântuirii. Vrednică eşti a fi cinstită de noi. 

Bucură-te, rază a luminii înţelegătoare, care te afli în Lumina cea neînserată; 
Bucură-te, cădelniţă de aur care duci pentru noi tămâia rugăciunii către Dumnezeu; 
Bucură-te, vas neîmpuţinat de mir şi de vindecări; 

Bucură-te, smirnă cu bun miros, că dai bună mireasmă Bisericii lui Hristos; 
Bucură-te, comoară necheltuită a dumnezeieştilor daruri; 

Bucură-te, că prin chinurile tale, pentru dreapta credinţă, ai dobândit cununa mă- 
ririi; 

Bucură-te, Sfântă mare muceniţă Varvara şi roagă-te să ne Sfinţim Sufletele şi să 
fim sălaşe dumnezeieşti! 


Condac 12 

Sfântă muceniţă, ai primit de la Dumnezeu darul de a păzi de boli năpraznice şi de 
moarte grabnică pe tot omul ce pomeneşte şi cinsteste cu credinţă, cu dragoste şi cu 
bună cucernicie cinstitele tale patimi. Ajută-ne să fim sănătoşi sufleteşte şi trupeşte 
ca acum şi în veşnicie să-l cântăm lui Dumnezeu: Aliluia! 


Icos 12 

Lăudăm nevoinţele tale, îți cinstim patimile, mărim îndelunga ta răbdare, fericim 
mucenicescul tău sfârşit, lăudăm bărbăţia nebiruită în trupul tău neputincios, cu 
care în Cer şi pe Pământ te-ai prea mărit, Sfântă muceniţă Varvara. Întru cinstirea 
patimilor şi a nevoinţelor tale purtătoare de biruinţă, să zicem acum: 

Bucură-te, că Cetele îngereşti te primesc cu dragoste să petreci împreună cu ele; 
Bucură-te, că cetele fecioreşti te duc cu bucurie în cămara ta cerească; 

Bucură-te, că cetele muceniceşti te petrec cu cununa măririi, în glas de bucurie; 
Bucură-te, că pentru Domnul lisus Hristos, toți locuitorii cereşti te-au primit cu 
dragoste; 

Bucură-te, că bucuria ta este veşnică întru strălucirile Sfinţilor; 

Bucură-te, vindecătoare a neputinţelor noastre şi ajutătoare împotriva duşmanilor 
văzuţi şi nevăzuţi; 

Bucură-te, Sfântă mare muceniţă Varvara şi roagă-te să ne Sfinţim Sufletele şi să 
fim sălaşe dumnezeieşti! 


Condac 13 (de 3 ori) 

Sfântă mare muceniţă Varvara, prin rugăciunile tale izbăveşte-ne de cel viclean şi 
rău şi mijloceşte la Mântuitorul nostru lisus Hristos pentru mântuirea noastră şi 
pentru câştigarea Împărăției veşnice, unde se înalță către Dumnezeu glasurile Sfin- 
ţilor şi ale Îngerilor cântând: Aliluia! 


Se zice iarăşi: 


Icos 1 

Curăţia cea plăcută lui Dumnezeu păzind-o, Sfântă Varvara, te-ai învrednicit să 
vieţuieşti cu Îngerii, împreună cu care Îi dai slavă lui Dumnezeu. 

Bucură-te, că Duhul Sfânt te-a sfințit trupeşte şi sufleteşte; 

Bucură-te, că ai fost rânduită de Tatăl Ceresc să închipui patimile Fiului Său; 
Bucură-te, că eşti chemată la lumina credinţei şi a darului lui Hristos; 

Bucură-te, că te-ai dăruit pe tine fecioară curată Mirelui Hristos; 

Bucură-te, crin al fecioriei cea crescută în mijlocul spinilor idoleşti; 

Bucură-te, că de întinarea trupului şi a sufletului te-ai păzit; 

Bucură-te, Sfântă mare muceniţă Varvara şi roagă-te să ne Sfinţim Sufletele şi să 
fim sălaşe dumnezeieşti! 


Condac 1 

Dumnezeu te-a ales din neam slujitor la idoli şi te-a chemat să fii mireasă a lui Hri- 
stos, Sfântă Varvara. Izbăvindu-ne prin tine din multe răutăţi şi neputinţe îţi adu- 
cem mulțumiri şi laude, şi-ţi cântăm: Bucură-te, Sfântă mare muceniţă Varvara şi 
roagă-te să ne sfinţim Sufletele şi să fim sălaşe dumnezeieşti! 

Apoi, se zice această: 
Rugăciune către Sfânta mare muceniţă Varvara 


Sfântă muceniţă Varvara roagă-te Părintelui Ceresc să ne scape de povara păcate- 
lor, să ne îndrepteze ca să avem gândirea curată şi inimile sus, dornice de a se ruga 
neîncetat şi de a împlini voia Sa; cheamă-L pe Duhul Sfânt să zidească în noi inimi 
curate şi cu duh drept să înnoiască cele dinlăuntru ale noastre; roagă-L pe Mân- 
tuitorul Hristos să ne întărească în toată lucrarea cea bună. Sfântă muceniţă, fie ca 
trupul tău mult chinuit să ne tămăduiască de multele noastre patimi; părul tău rupt 
fără milă să ne lege de dragostea lui Hristos; cinstitele tale buze să împiedice gurile 
noastre a grăi în deşert, ci slavă să-i aducă lui Dumnezeu pentru toate. Amin! 

Părintele Vasile Vasilache - Predică la Sfânta marea muceniţă Varvara 


Fraţi creştini, de nenumărate ori greşesc copiii faţă de părinţi, fie din neştiinţă, fie 
din reaua îndrumare pe care o au, sau din puţinătatea lor de a pricepe înţelepciunea 
VIEţII... 


E drept însă că şi unii părinţi, cu toate că îi îmbrăţişează pe copiii lor cu toată 
iubirea, totuşi greşesc faţă de propriii lor fu. Şi greşesc părinții când ei nu sunt 
creştini, şi ori de câte ori le doresc copiilor lor ceea ce este oprit de credinţă. Căci 
întunecaţi fiind sufleteşte, ajung să îndemne chiar ei la păcat şi la toată fărădelegea 
pe propriii lor fu. 


ŞI aşa, păcatul din păcat născându-se, avem apoi acele dealuri înzăpezite de răceală 
dintre părinți şi copii, care de multe ori se înalță ca şi un munte între ei. Şi cine 
altcineva a cultivat ambiția pătimaşă, mândria şi ura faţă de alţii, decât acei care 
astăzi suferă atât de mult? De aceea Sfântul Apostol Pavel şi spune: “Jar voi, 
părinţilor, nu întărâtaţi la mânie pe copiii voştri, ci-i creşteţi în învăţătura şi 
povaţa Domnului”. (Efeseni VI, 4). Căci învăţătura creştină e aceea care sădeşte 
virtuţi şi împodobeşte cu veşnicia sufletului pe copii. Şi cine a reuşit să înzestreze 
pe un copil cu astfel de comori cereşti, apoi i-a dat de moştenire nu numai 
pământul, ci şi cerul. 


De aceea, câtă mâhnire e pentru Dumnezeu în ceruri când vede că sunt şi părinți de 
aceia care nu numai că nu se îngrijesc de fericirea adevărată a propriilor lor copii, 
dar chiar când văd că altcineva aruncă în sufletul lor sămânţa cea bună, apoi se 
reped asupra lor cu mânie, şi ca o pasăre de pradă, culeg acea sămânță ca nu care 

cumva să încolțească. Şi față de aceşti părinţi haini, se şi îndreaptă povaţa cea 
dumnezeiască a Sfântului apostol Pavel: "Părinților, nu urgisiţi în mânie pe copiii 
voştri”... (Colos. III, 21). 


Pentru a se vedea însă, fraților, şi mai bine cum greşesc părinţii care nu sunt 
creştini față de copiii lor, voi istorisi viaţa Sfintei marei muceniţe Varvara, pe care 
sfânta noastră Biserică o prăznuieşte în ziua de 4 decemvrie, în fiecare an. 


Fraţi creştini, Sfânta Varvara a fost fiica unui mare proprietar de pământ din 
Eliopolis, care a trăit pe vremea păgânului împărat Maximian. Tatăl ei, Dioscur, 
era un mare iubitor şi închinător la idoli. Şi această credinţă păgânească vroia el cu 
tot dinadinsul să o sădească şi în sufletul unicei sale fiice, Varvara. Încântat de 
frumuseţea ei cu adevărat răpitoare, gândi el să o crească departe de lume, într-un 
castel anume zidit pe stâlpii unei stânci, de pe care se putea avea o minunată 
privelişte. Şi aşa fiind departe de oameni, dar aproape de frumuseţile naturii, 
socotea păgânul părinte că a lui copilă va dobândi o educaţie naturală de la firea 
cea necuvântătoare. Frumuseţile naturii îşi vor revărsa în suflet acele atitudini de 
viaţă care izvorăsc din marea iubire de natură. Dar iată că ea, "acolo petrecând şi 
despre tulburările cele dinafară liniştindu-se, au pornit întru sine gânduri 
cinstitoare de Dumnezeu şi pe acestea le lucra şi le hrănea. Căci ştie liniştea a se 
face maica cugetelor celor subţiri şi prea mult istețe”... (Vieţile Sfinţilor de 
Neamţ, p. 31). 


Într-adevăr, văzând ea măreţia naturii şi frumuseţea cu care se înveştmântează ea, 
uşor îi veni să se înalțe cu gândul la Acel cineva care e urzitorul a toate. lar acest 
gând luminat născu dorinţa să-l cunoască şi să-l şi iubească, ca pe unul ce e 
Părintele tuturor, puternic în voinţa şi luminat în cuvânt. 


Și aşa, pe când ea creştea în curăţenie de viaţă şi bogăţie de gânduri înalte, tatăl ei 
veni să-i vorbească de măritiş, arătându-i multele poftiri a nenumărați tineri. Dar 
tânăra şi înţeleapta Varvara, ştiind necredinţa tatălui ei şi a celor ce o cereau, iar ea 
dorind să nu se "întineze în noroiul cel elinesc" al păgânei credinţe, răspunse în 
chip hotărât că nu doreşte aşa ceva, ea aflându-şi mulțămirea în traiul ei de 
singurătate. 


Chibzuindu-se în sine tatăl ei, că fiica sa a ajuns la aceasta din vina sa de a o fi 
crescut cu totul izolată de viaţa lumii, nu mai stărui în acest îndemn de a se mărita, 
ci se hotărî să schimbe felul ei de viaţă. Şi îndată îi şi dădu toată libertatea de a trăi 
în lume şi cu lumea, că astfel, socotea el, să o facă să poftească cele ale lumii. Şi 
ceva mai mult, el se hotărî să plece într-o lungă călătorie, iar pe fiica sa să o lase ca 

stăpână a casei. In lipsa sa, hotărî să se zidească o cameră de baie foarte luxoasă, 
având după dorinţa sa şi două ferestre spre miazăzi. 


Dar iată că aceea care a ştiut să folosească în bine singurătatea şi liniştea, se 
dovedi înţeleaptă şi în lume. Căci ea, Stăruind cu întrebările ei cu privire la 
Ziditorul a toate, află de la lume cele ce trebuie să le ştie un creştin. Și aşa, 
chemând pe un preot creştin, a aflat credinţa cea adevărată şi s-a şi luminat prin 
Taina Sfântului Botez. De-acum ea însăşi ajunsese să povăţuiască în cele ale 
credinţei pe casnicii ei. Zidarilor le-a spus să facă nu două, ci trei ferestre la baie, 
în numele Sfintei Treimi, prin care se revarsă viaţa şi lumina. 


Nu după mult timp însă, întorcându-se tatăl ei, şi văzând că nu i s-a împlinit 
porunca, s-a aprins de mânie pe acei lucrători, dar ei arătând pricina, cu uşurinţă au 
îndepărtat de la ei flacăra urgiei. Întrebând-o însă, cu fulgere de săgeți în ochi, pe 
fiica sa Varvara, pentru care pricini a dat poruncă să se facă trei ferestre, ea îi 
răspunse cu blândeţe şi nevinovăție că aceasta s-a făcut în cinstea Sfintei Treimi, 
Dumnezeirea cea adevărată... lar pentru a-l potoli şi mai mult, ea îi mărturisi 
credinţa cea sfântă a lui Hristos Domnul, prin care tot omul se izbăveşte de toată 
răutatea şi se înveştmântează cu lumină şi nevinovăție... 


Dar, vai, "ochii sufletului rănindu-se şi cu tăria necredinței şi mai mult 
întunecându-se, plin de nebunie şi fierbând de mânie, scoțând paloşul s-a pornit 
întunecatul să junghie pe fiica cea una născută, ieşind din hotarele bunei 
credinţe şi dintr-ale firii, pentru că i S-a arătat lui calea vieţii"... (dem). 


Îngrozită de sălbăticia sufletească a tatălui ei, tânăra Varvara fugi în munţi. Şi pe 
când nebunul ei tată o alungă gata s-o prindă, iată că o minune dumnezeiască făcu 
să se despice o stâncă, prin care ea pătrunse în tainele muntelui, şi apoi aceasta se 
uni la loc, aşa că ucigaşul tată pierzându-i urma, multe zile o caută apoi prin 
munte, până ce a aflat-o. E drept că de data aceasta cu mânia mai potolită, căci nu a 
omorât-o, ci a bătut-o şi a schingiuit-o grozav, pentru a-i scoate mărturisirea că se 
leapădă de credinţa cea creştinească. Dar văzând el că nici prin foamete, nici prin 
alte chinuri nu o poate întoarce la credinţa cea idolească, se duse la Martinian, 
ispravnicul ținutului, istorisindu-i toate cele întâmplate şi rugându-l să folosească 
el orice mijloc numai şi numai ca fiica lui să fie iarăşi păgână. 


Acest necredincios ispravnic, rănit în sufletul lui de frumuseţea Varvarei, caută ca 
prin diferite momeli să o atragă la credinţa tatani-su, căci totdeauna aşa vine 
diavolul, cu ispite pline de plăceri. Văzând însă că nu se lăsă biruită de acestea, 
păgânul hotărî să o bată, dar ea indură şi aceasta, apărându-şi credinţa. Când trecu 

la schingiuire, hotărârea ei fu şi mai neclintită, chiar în batjocură de a o purta pe 
ulițele oraşului, dezbrăcată. Înfrântă ziua, ea primea tămăduiri mira-culoase 
noaptea de la Dumnezeu din ceruri. Dar în cele din urmă, păgâneasca conducere, 
căutând ca şi prin ciopârţiri ale corpului ei s-o facă să se lepede de credinţă, nu 
reuşi decât să o facă şi mai fanatică în luminoasa ei hotărâre de a urma pe 
Dumnezeu, iar nu pe nişte oameni sălbăticiţi prin credinţe greşite şi păcate... 

Toate acestea văzându-le tatăl ei, care se înfăţişa mai rău decât o fiară faţă de puii 
ei, turbat de mânie că acuma ea e şi cu trupul desfigurată, scoase paloşul şi cu o 
mânie nebună, taie capul fiicei sale. Şi aşa se împliniră şi aici cele ce s-au povestit 
în Scriptură cu privire la răutatea oamenilor: "Va da la moarte tată pre fiu”... 
(Mat. X, 21). 


Și pe când acest nemilos tată se pogora spre cetate de la locul uciderii, ne spune 
istoria sfântă că un fulger din cer, coborându-se pe el, l-a mistuit în flăcări... 


O, cât de grozavă e răutatea! Prin ea de multe ori se sfârşesc în dureri adevărul, 
binele şi idealul pentru hotarele înguste ale acestei vieţi pământeşti, pentru a 
străluci şi mai mult în veşnicia cea nemărginită, dar şi răutatea piere ca o umbră 
neagră, mistuită fiind de-acum şi până în eternitate în flăcările usturătoare ale 
răului însuşi... 


Fraţi creştini, e în tradiţia poporului român ca în ziua de Sfânta Varvara, 
părinţii să însemneze, pe frunte şi pe faţă, pe copiii lor cu semnul Sfintei Cruci, 
având degetul muiat în miere. 


Ce creştinească şi simbolică însemnare are această sfântă tradiţie? Ce taină 
minunată plină de înţelepciune creştină se cuprinde în acest strămoşesc obicei? 
În el se poate vedea râvna poporului român de a trăi şi de a împlini voia lui 
Dumnezeu, iar nu pe aceea a păgânului tată al Sfintei Varvara. 


Părinţii noştri făcând semnul Sfintei Cruci pe feţele copiilor, le arăta că dorinţa 
lor e ca ei să fie creştini. Şi crucea făcându-o cu miere, mărturisesc ei acuma 
prin aceasta copiilor lor, dulceaţa învăţăturii lui Hristos. lar prin degetul lor 
înmuiat în miere, se vădeşte bunătatea credinţei creştine care ne vine prin 
părinţii noştri. 


Fraţilor, la această cale cerească să se întoarcă omenirea toată. Căci numai când 
părinţii sunt creştini, ei nu greşesc niciodată faţă de copiii lor. 

Părinților, ştiu că vă iubiţi copiii, dar căutaţi şi-i iubiţi în lumina lui Hristos, şi-i 
creşteţi în adevărul credinţei, pentru ca şi ei şi voi şi omenirea toată să poată vieţui 
în pace şi fericire în împărăţia cea veşnică a iubirii lui Dumnezeu. Amin. 


(Părintele Vasile Vasilache - fost predicator al Catedralei patriarhale în perioada 
1940-1944) 

